Príloha H

Prehodnotenie vykonávania štátneho dozoru 
v oblasti bezpečnosti a ochrany zdravia pri práci 
ustanoveného osobitným predpisom v rezorte 

Ministerstva vnútra Slovenskej republiky

Prehodnotenie vykonávania štátneho dozoru v oblasti bezpečnosti a ochrany zdravia pri práci  ustanoveného osobitným predpisom v podmienkach MV SR    

Úvod

     Bezpečnosť a ochrana zdravia pri práci (ďalej len “BOZP”) bola  upravená v čase zriadenia interného dozoru Ministerstva vnútra Slovenskej republiky (ďalej len “MV SR”) zákonom Národnej rady Slovenskej republiky č. 330/1996 Z. z. o bezpečnosti a ochrane zdravia pri práci (ďalej len “zákon č. 330/1996 Z. z.”), najmä na kontrolu plnenia úloh § 8 - Povinnosti zamestnávateľa  a § 9 - Spolupráca na spoločných pracoviskách. Obdobné ustanovenie obsahoval aj zákon Slovenskej národnej rady č. 410/1991 Zb. o služobnom pomere príslušníkov Policajného zboru Slovenskej republiky (ďalej len “zákon č. 410/1970 Zb.”) v § 65 - Povinnosti služobných orgánov a od 1. 4. 1998 šiesta časť, § 135 zákona č. 73/1998 Z. z. o štátnej službe príslušníkov Policajného zboru, Slovenskej informačnej služby, Zboru väzenskej a justičnej stráže Slovenskej republiky a Železničnej polície v znení neskorších predpisov (ďalej len “zákon č. 73/1998 Z. z.”). 
       Zákonom Národného zhromaždenia č. 174/1968 Zb. o štátnom odbornom dozore nad bezpečnosťou práce v znení neskorších predpisov (ďalej len “zákon č. 174/1970 Zb.”) bol už v roku 1968 uzákonený  v §  3 ods. 2 písm. b) predpoklad vytvorenia samostatného štátneho odborného dozoru v podmienkach Ministerstva vnútra ČSR, t. j. aj oblasť, ktorú od roku 1993 riadilo MV SR. Je treba kladne hodnotiť, že v roku 1997 bola vypracovaná a schválená Koncepcia bezpečnosti práce v rezorte MV SR, ktorá v tom čase zahŕňala na vnútorné podmienky metodické, organizačné, štrukturálne a výkonne základy pre ustanovenie interného rezortného odborného dozoru v oblasti BOZP, podľa § 3 ods. 2 zákona č. 174/1968 Zb. a § 67 zákona č. 410/1991 Zb., v súčasnosti § 138 zák. NR SR č. 73/1998 Z. z. a pre vojakov MV SR tiež § 137 ods. 4 zákona č. 370/1997 Z. z. o vojenskej službe v znení neskorších predpisov (ďalej len “zákon č. 370/1997 Z. z.”)
        Od 15. 1. 1998 nadobudol účinnosť personálny rozkaz MV SR č. 19/1998, ktorým bolo zriadené oddelenie inšpekcie práce (teraz oddelenie štátneho odborného dozoru) všeobecnej sekcie MV SR, ako orgán výkonu štátneho odborného dozoru v oblasti BOZP a štátneho požiarneho dozoru v oblasti požiarnej ochrany v rezorte MV SR. Na základe rozhodnutia vtedajšieho generálneho riaditeľa VS MV SR, bol do funkcie vedúceho samostatného oddelenia inšpekcie práce VS MV SR ustanovený p. Jozef  Marčiš, v tejto funkcii je doteraz. Okrem vedúceho oddelenia bolo v roku 1997 a 1998 oddelenie doplnené o úradných  dozorcov: Ing. Cigánika Mariana na oblasť BOZP (prijatý na MV SR v novembri 1997 ako rezortný technik BOZP), Ing. Jurčíka Františka na vyhradené technické zariadenia - tlakové a plynové) a Ing. Schlarmanna Mariána (vyhradené technické zariadenia - elektrické a zdvíhacie). Pani Krajčovičová Zuzana, vykonávala úlohy spojené s evidenciou a registráciou úrazov (služobných a mimo služobných, pracovných a mimo pracovných) úrazov, informatiku a evidenciu v rámci oddelenia (funkcia zrušená). V roku 2002 bol dozor doplnený o Ing. Elenu Melkovú úradného  dozorcu  pre oblasť stavebníctva.
     Činnosť oddelenia bola uvedená aj v organizačnom poriadku ministerstva z 5. 3. 1998 čl. 15. Náplň činnosti oddelenia ako štátneho odborného dozoru  v oblasti o bezpečnosti a ochrany zdravia pri výkone štátnej služby a pri práci a štátneho požiarneho dozoru upravuje Nariadenie Ministerstva vnútra Slovenskej republiky č.22/1998 z 24.3.1998 o rezortnom odbornom dozore na kontrolu bezpečnosti práce a ochrany zdravia a požiarnej ochrany v pôsobnosti Ministerstva vnútra Slovenskej republiky (ďalej len “Nar. MV č. 22/98”). Nariadenie bolo vypracované podľa § 3 ods. 2 vtedy platného znenia zákona č. 330/1996 Z. z.

Zdôvodnenie vykonávania štátneho dozoru v oblasti bezpečnosti a ochrany zdravia pri práci  v podmienkach MV SR

      Pre bezpečný výkon štátnej služby príslušníkov Policajného zboru, vojsk Ministerstva vnútra a vojsk Civilnej ochrany a je najvýhodnejšie súčasné riešenie dozoru nad bezpečným výkonu služby v Policajnom zbore a Vojskách MV SR, ktoré legislatívne bolo akceptované ešte Českým úradom bezpečnosti práce (ďalej len “ČÚBP”) a Slovenským úradom bezpečnosti práce (ďalej len “SÚBP”) pri tvorbe zákona Federálneho zhromaždenia č. 100/1970 Zb. o služobnom pomere príslušníkov Zboru národnej bezpečnosti (ďalej len “zákon č. 100/1970 Zb.”) – pozri piatu hlavu “Bezpečnosť a ochrana zdravia pri výkone služby”, povinnosti § 56 a § 57 a výkon štátneho odborného dozoru § 58, ku ktorému po celý čas jeho platnosti nebol vznesený  zo strany ČÚBP a SÚBP návrh na zmenu. Tento stav akceptoval tak ČÚBP ako i SÚBP pri schvaľovaní zákona Slovenskej národnej rady č. 410/1991 Zb. o služobnom pomere príslušníkov Policajného zboru Slovenskej (ďalej len zákon č. 410/1991 Zb.) 
         Bezpečný výkon služby policajtov podľa zákona č. 410/1991 Zb. bol uzákonený piatou hlavou “Bezpečnosť a ochrana zdravia pri výkone služby” § 65 a § 66 a výkon štátneho odborného dozoru § 67. K tomuto spôsobu výkonu dozoru neboli výhrady zo strany Úradu bezpečnosti práce SR (ďalej len “ÚBP SR”) a Konfederácie odborových zväzov, nakoľko sa tento stav akceptoval pri schvaľovaní zákona č.73/1998 Z. z. o štátnej službe príslušníkov Policajného zboru, Slovenskej informačnej služby a justičnej stráže Slovenskej republiky a Železničnej polície (ďalej len “zákon č. 73/1998 Z. z.”), pozri šiestu časť “Bezpečnosť a ochrana zdravia pri výkone štátnej služby” § 135 a § 136 a výkon štátneho odborného dozoru podľa § 138 s tým, že štátny odborný dozor nad bezpečnosťou a požiarnou ochranou vykonáva orgán dozoru služobného úradu podľa osobitného predpisu30)  
30) Zákon Národnej rady Slovenskej republiky č. 330/1996 Z. z. o bezpečnosti a ochrane zdravia pri práci. 
     Dovoľujeme poznamenať, že rezortný orgán dozoru nad BOZP a  VTZ bol zriadený v čase platnosti zákona č. 410/1991 Zb.
       Až po zrealizovaní výkonu štátneho odborného dozoru nad BOZP a jeho sfunkčnení v 2 polroku 1998, najmä v období po nadobudnutí platnosti zákona  č. 95/2000 Z. z. o inšpekcii práce v znení neskorších predpisov (ďalej len “zákon č. 95/2000 Z. z.”) a následnom zániku ÚBP SR začali zo strany Ministerstva práce, sociálnych vecí a rodiny SR (ďalej len “MPSVaR SR”), teraz i Národného inšpektorátu práce (ďalej len “NIP”), námietky na jeho činnosť, hoci skutočnosť, že nebol realizovaný štátny odborný dozor nad BOZP v Policajnom zbore podľa zákona č. 100/1970 Zb. a podľa zákona č. 410/1991 Zb.  až do roku 1998 nikomu neprekážalo. V tejto súvislosti poznamenávame, že štátny odborný dozor v Policajnom zbore nebol civilnými orgánmi inšpekcie práce vykonávaný od druhej polovice 30 – tych rokov dvadsiateho storočia. Poznamenávame, že inšpekčný orgán MV SR má vytvorené zrovnateľné podmienky pre výkon inšpekcie práce ako inšpektoráty práce (okrem právomocí a oprávnení, ktoré boli neopodstatnene obmedzené MPSVaR SR pri tvorbe zákona   č. 95/2000 Z. z.). Dovoľujeme si poznamenať, že štátny civilný dozor nad BOZP bol do vydania zákona č. 95/2000 Z. z. budovaný personálne a odborne 32 rokov. Inšpekčný orgán MV SR je zriadený a budovaný 4 roky, pritom má svoje opodstatnenie na samostatnú existenciu v podmienkach MV SR, oporu v Smerniciach a Dohovoroch EÚ a zákonoch SR. V súčasnosti sú napr. štyria zamestnanci inšpekčného orgánu MV SR bývalí zamestnanci ÚBP SR a inšpektorátov bezpečnosti práce. 
     Štátny odborný dozor nad BOZP vykonáva od svojho vzniku dozornú činnosť na všetkých pracoviskách nachádzajúcich sa v objektoch a zariadeniach MV SR podľa Čl. 1 Nar. MV č. 22/1998. Čiastočne sa plní aj Dohovor Medzinárodnej organizácie práce č. 47/81 o inšpekcii práce v priemysle a obchode, ktorý Medzinárodná organizácia práce prijala na svojom tridsiatom zasadnutí v Ženeve, doplnenej Protokolom z roku 1995 k Dohovoru o inšpekcii práce č. 81 z roku 1947, ktorý konferencia prijala na svojom osemdesiatom druhom zasadnutí v Ženeve dňa 22. júna 1995 (ďalej len “Dohovor č. 81”). V tejto súvislosti poznamenávam, že Dohovor MOP č. 81 Slovenskou republikou nebol ratifikovaný a jeho ratifikácia je plánovaná až na rok 2004.
      Zákon Národnej rady Slovenskej republiky  č. 330/1996 Z. z. bol v roku 2000 a 2001 zmenený a doplnení zákonom č. 95/2000 Z. z.  a novelou zákona pod č. 158/2001 Z. z  
     Podľa platného znenia § 2 sa zákon vzťahuje na právnické osoby a fyzické osoby, ktoré zamestnávajú fyzické osoby v pracovnoprávnych vzťahoch, v obdobných pracovných vzťahoch 1) 
1)    Napríklad zákon č. 370/1997 o vojenskej službe v znení zákona č.10/200 Z. z., zákon č. 73/ 1998 o štátnej službe príslušníkov Policajného zboru, Slovenskej informačnej služby, Zboru väzenskej a justičnej stráže Slovenskej republiky a Železničnej polície v znení neskorších predpisov,  zákon č. 200/1998 Z. z. o štátnej službe colníkov a o zmene a doplnení niektorých ďalších zákonov v znení neskorších predpisov.
      Podľa  § 3 tohto zákona, dozor nad plnením podmienok na zaistenie bezpečnosti a ochrany zdravia pri práci ustanovených týmto zákonom vykonávajú orgány inšpekcie práce2) a orgány dozoru podľa osobitných predpisov3)  (ďalej len "orgány dozoru").
3)   Zákon Slovenskej národnej rady č. 51/1988 Zb. o banskej činnosti, výbušninách a o štátnej banskej správe v znení neskorších predpisov, zákon Národnej rady Slovenskej republiky  č. 272/1994 Z. z. o ochrane zdravia ľudí v znení neskorších predpisov, zákon č. 370/1997 Z. z., zákon č. 73/1998 Z. z. a zákon č. 200/1988 Z. z. .

      Zákon č. 95/2000 Z. z. o inšpekcii práce a o zmene a doplnení niektorých zákonov bol zmenený zákonom č. 231/2002 Z. z. z. Podľa § 2 ods. 1 Inšpekcia práce je
 a) dozor nad dodržiavaním
1.	pracovnoprávnych predpisov upravujúcich  najmä vznik, zmenu skončenie právnych vzťahov, pracovné podmienky  zamestnancov vrátane pracovných podmienok žien, mladistvých a osôb so zmenenou pracovnou schopnosťou,
2.	právnych  predpisov  a  ostatných  predpisov  na  zaistenie     bezpečnosti  a  ochrany  zdravia  pri  práci1) a zaistenie bezpečnosti   technických   zariadení   vrátane   predpisov        upravujúcich faktory pracovného prostredia,
3.	mzdových predpisov,
4.	 záväzkov vyplývajúcich z kolektívnych zmlúv,
 b)  vyvodzovanie zodpovednosti za  porušovanie predpisov  uvedených v písmene a) a za porušovanie záväzkov vyplývajúcich z kolektívnych zmlúv,
c) poskytovanie  bezplatného  poradenstva zamestnávateľom, zamestnancom a  fyzickým  osobám, ktoré sú podnikateľmi a nie sú zamestnávateľmi,  v rozsahu   základných odborných informácií a rád o spôsoboch, ako najúčinnejšie dodržiavať predpisy  ustanovené v odseku 1   písm. a).
       Podľa § 2 ods. 4, inšpekciu práce možno vykonávať v zariadeniach ozbrojených síl, ozbrojených bezpečnostných zborov a ozbrojených zborov v pôsobnosti Ministerstva obrany Slovenskej republiky, Ministerstva vnútra Slovenskej republiky, Ministerstva spravodlivosti Slovenskej republiky, Ministerstva dopravy, pôšt a telekomunikácií Slovenskej republiky a Ministerstva financií Slovenskej republiky len so súhlasom príslušného ústredného orgánu.
     Podľa § 2 ods. 5 písm. a) inšpekcia práce podľa tohto zákona sa nevykonáva na vybraných pracoviskách Ministerstva vnútra  Slovenskej republiky, Policajného zboru, Civilnej ochrany, Ministerstva  obrany  Slovenskej  republiky,  Zboru  väzenskej  a  justičnej stráže Slovenskej republiky, Železničnej polície a Ministerstva   zahraničných vecí Slovenskej republiky, v ktorých sa nachádzajú utajované skutočnosti,4)
4)   Zákon  Národnej  rady  Slovenskej  republiky  č. 100/1996  Z. z. o ochrane štátneho tajomstva,  služobného tajomstva, o šifrovej ochrane  informácií  a  o  zmene  a  doplnení  Trestného zákona  v znení neskorších predpisov.
    Dovoľujeme si upozorniť i na § 18 ods. 4, kde sa uvádza: 
“Ak sa vo všeobecne záväzných právnych predpisoch používa pojem kontrola alebo štátny odborný dozor v oblasti bezpečnosti a ochrany zdravia pri práci vykonávaný podľa doterajšieho predpisu, rozumie sa tým inšpekcia práce”.
    Podľa zákona č. 73/1998 Z. z  § 138 štátny odborný dozor nad bezpečnosťou a požiarnou ochranou vykonáva orgán dozoru služobného úradu podľa osobitného predpisu. 30)
30) Zákon Národnej rady Slovenskej republiky č. 330/1996 Z. z. o bezpečnosti a ochrane zdravia pri práci. 

Analýza vykonávania štátneho dozoru v oblasti bezpečnosti a ochrany zdravia pri práci  v podmienkach MV SR    

a) Dozor nad  BOZP a vyhradenými technickými zariadení
     Výkon dozoru nad  BOZP a vyhradenými technickými zariadení (ďalej len “VTZ”), kontrolná činnosť podľa Nar. MV č. 22/98, bol do roku 2002 vykonávaný  úradnými dozorcami: na BOZP (Ing. Cigánik), na VTZ (Ing. Jurčík a Ing. Schlarmann), a. vedúci kontrol  (p. Marčiš - vedúci oddelenia)
        V roku 1998 boli vykonané kontroly vo vybraných objektoch
Krajského riaditeľstva PZ  Trenčín v dňoch 20. 1. , 12.  2.  a 13. 2. 1998,
Krajského riaditeľstva PZ  Nitra v dňoch 4. 3.   až  6. 3. 1998, 
 Záchrannej brigády CO VÚ 3016 Malacky v dňoch 19. 5. 1998, 3. 6 a 4. 6. 1998,
Krajského riaditeľstva PZ KR PZ Žilina v dňoch 15. 6. 1998 až 19. 6. 1998, Krajského riaditeľstva PZ Banská  Bystrica v dňoch 15. 6. 1998 až 19. 6. 1998., 
Krajského riaditeľstva PZ PZ Bratislava v dňoch 1 4. 7. 1998 až 24. 7. 1998, Automobilových opravovní MV SR Bratislava v dňoch 24. 8. 1998 a 26. 8. 1998, 
Krajského riaditeľstva PZ KR PZ Nitra vykonanej v dňoch 10.9. až 25. 9. 1998, Krajského riaditeľstva PZ KR PZ Prešov v dňoch 9. 11. 1998 až 13. 11. 1998. 
     Okrem uvedených vykonaných kontrol, bola na požiadanie vykonaná 21. 4. 1998 mimoriadna kontrola priestorov INCHEBA určených pre medzinárodný seminár MŽP SR.
     V roku 1999 boli vykonané kontroly:
 vo vybraných objektoch Ministerstva vnútra Slovenskej republiky“Úrad MV SR” v dňoch 14. 12. 1998 až 28. 2. 1999, 
vo vybraných objektoch Krajského riaditeľstva PZ Košice v dňoch 20. 9. 1999 až 24. 9. 1999. a v dňoch 11 . 10. 1999 až 15 . 10. 1999.
v liečebných a rekreačno-rehabilitačných zariadeniach Ministerstva vnútra Slovenskej republiky v dňoch 22. 11. 1999 až 26. 11. 1999:
kúpeľno-liečebný ústav  ARCO  Trenčianske Teplice,.
rekreačné zariadenie  SMREKOVEC  Donovaly, 
rekreačné zariadenie  PLATAN  Lúka n/Váhom,
rekreačné zariadenie  MAJÁK  Senec,
kúpeľno-rehabilitačný  ústav  BYSTRÁ  Liptovský Ján,
rekreačné zariadenie  PLESNIVEC Starý Smokovec,
kúpeľno-liečebný ústav  DRUŽBA  Bardejovské kúpele,
rekreačné zariadenie  KREMENEC  Tatranská Lomnica.
    Mimoriadna kontrola v roku 1999 bola v útvare  MV SR - Múzeum polície SR dňa 15. 3. 1999. 
     V roku 2000 boli vykonané kontroly: 
vo vybraných objektov Krajského riaditeľstva PZ Trnava v  dňoch  14.2.  až   1. 3. 2000,     
Automobilových opravovniach Ministerstva vnútra Košice a prevádzka Prešov  v  dňoch  17.5.  až   17. 7. 2000,
v Automobilových opravovní Ministerstva vnútra Banská Bystrica v  dňoch   23.5.  až  23.6. 2000,
Strednej odbornej školy Policajného zboru v Pezinok v dňoch 26.6. až 15.7. 2000, 
Automobilových opravovní Ministerstva vnútra Slovenskej republiky v Žiline dňa 10.10. 2000,
Záchrannej brigády CO VÚ 2344 v Žiline v  dňoch   11.10.  až  13.10. 2000, 
Záchrannej brigády CO VÚ 5436 v Humennom v  dňoch   4.12.  až  8.12. 2000,
V roku 2000 boli vykonané mimoriadne kontroly 
objektu kuchyňa KR PZ, Račianska 45, Bratislava dňa 31. 1. 2000 - posúdenie bezpečnej prevádzkovateľnosti kuchyne v ďalšom období,
dňa  3, 4 a 11. 7. 2000 na posúdenie bezpečného stavebného výkonu firmy VYPUSTA s.r.o. na rekonštrukcii objektu MV SR , Račianska 45 - blok I, na  základe podnetu - sťažnosti občana v Novom čase zo stredy 28.6.2000 
objektu Strelnica MV v Rači dňa   21. 7. 2000 na  základe požiadavky riaditeľa odboru metodických a odborných činnosti VS MV SR,
objektu Vzdelávacieho a technického ústavu v Slovenskej  Ľupči  preverenie podmienok k výkonu činností periodických odborných prehliadok a periodických odborných skúšok kovových tlakových nádob na dopravu plynov - fliaš na stlačený vzduch a kyslík a plnenia kovových fliaš na dopravu plynov stlačeným vzduchom dňa   24. 10. 2000 
obhliadka skutkového stavu objektu OO PZ Vráble dňa  13.11.2000, 
obhliadka skutkového stavu priestorov a pracovísk objektu KEÚ PZ Banská Bystrica dňa   18. 12. 2000. 
     V roku 2001 z dôvodu nárastu plnenia iných neodkladných úloh a vyťaženosti úradných dozorov ministerstva aj preberacími a odovzdávajúcimi konaniami a kolaudačnými konaniami bola, oproti plánu dozornej činnosti na rok 2001, vykonaná kontrola len vo vybraných objektoch Krajského riaditeľstva PZ Trenčín v septembri 2001.
     Mimoriadne kontroly v roku 2001 boli zamerané na ohliadky objektov:
Odborného učilišťa stavebného, Južná trieda 50, Košice pre potreby SOŠ PZ Košice. Kontrola sa vykonala na základe listu odboru metodiky a odborných činností  Všeobecnej sekcie MV SR č.p.:VS-13-5/OM-1-2001 zo dňa 29. januára 2001 dňa 7. 2. 2001, 
kuchynského bloku Vojenského útvaru MV SR 5436 Humenné, na základe listu VÚ č. 2909 z 28. júna 2001 dňa 29. 6. 2001,
objektu OR PZ Stará Ľubovňa, na základe požiadavky oddelenia správy nehnuteľného majetku a investičných činností OMaOČ VS MV SR. Išlo o rozsiahle zatekanie do interiéru budovy a do elektrických rozvodov, kde sa operatívne muselo zamedzovať ohrozeniu zdravia a úrazu odpojovaním zariadení od el. prúdu dňa 21. 8. 2001.
      V roku 2002 bola vykonaná inšpekcia práce v Akadémii PZ Bratislava, Krajského riaditeľstva PZ Trenčín a v niektorých objektoch rozpočtovej organizácie Úrad MV SR. 

b) Vyhodnocovacia činnosť: 
     Na základe zistených skutočností počas kontrol v útvaroch MV SR je vypracovávaný z každej kontroly protokol, v ktorom sa ukladajú opatrenia na odstránenie nedostatkov s termínom odstránenia zisteného nesúladu s platnou právnou úpravou. 

c) Uplatňovanie požiadaviek ochrany práce pri povoľovaní stavieb 
      V roku 2001 bolo posúdených 43 základných požiadaviek, 122 projektových dokumentácií a 2 zmeny účelu užívania. Do vypracovania tohoto materiálu bolo v roku 2002 posúdených 91 základných požiadaviek, 78 projektových dokumentácií a jedna zmena účelu užívania.

d) Uplatňovanie požiadaviek ochrany práce pri preberacích konaniach, kolaudačných konaniach, zmeny účelu užívania  a stavebné konania
     V rámci  stavebnej činnosti MV SR úradní dozorcovia vykonali kontrolu uplatňovania požiadaviek ochrany práce:
- v roku 2001 na 23 preberacích konaniach, 55 kolaudačných konaniach, 8 zmenách účelu užívania a troch stavebných konaniach, 
- v roku 2002,  do vypracovania tohto materiálu na 21  preberacích konaniach, 59 kolaudačných konaniach, jednej zmene účelu užívania a dvoch stavebných konaniach, pričom sa stanovovali opatrenia na odstránenie nedostatkov.

e) Koordinačná činnosť: 
       Úradní dozorca BOZP len sporadicky (vzhľadom na prednostné plnenie úloh dozoru) supluje, okrem svojej dozornej činnosti, aj koordinačnú, metodickú a riadiacu funkciu bezpečnostnotechnickej služby MV SR (pozri § 12 zákona č. 330/1996 Z. z.), čo je vzhľadom na narastajúce úlohy dozoru v zmysle Nar. MV č. 22/1998 stav len provizórny  a nie je v súlade odporúčaniami medzinárodných noriem radu ISO 45 000, najmä STN ISO 45004, ktorá určuje podmienky na akreditáciu inšpekčných a kontrolných orgánov. Citované normy STN ISO neodporúčajú, aby orgány dozoru riadili a vykonávali činnosti, ktoré sami dozorujú. Zvyšovanie úrovne BOZP vo výkone štátnej služby a pri práci sa tiež priebežne zabezpečuje koordináciou, kontrolnou činnosťou a  oboznamovaním bezpečnostných technikov útvaroch MV SR s novými právnymi predpismi a nariadeniami MV SR a tiež prostredníctvom aktivít Odborového zväzu Polície SR. 

f) Spracovanie interných predpisov: 
Od zriadenia oddelenia inšpekcie bolo vypracované
-	 Nar. MV č. 22/98,  účinné je od 24. 3. 1998 doteraz, 
-	Nariadenie Ministerstva vnútra Slovenskej republiky č. 35/2000 o bezpečnosti technických zariadení a bezpečnosti a ochrane  zdravia   pri stavebných prácach, účinné je od 1. 10. 2000,
-	Nariadenie Ministerstva vnútra Slovenskej republiky č. 46/2001 o bezpečnosti práce a technických zariadení pri  prevádzke, údržbe a    opravách    služobných cestných vozidiel,  účinné je od 1. 9. 2001.

g)  Vykonávanie analitickej činnosti na úseku BOZP a VTZ
     V roku 1998 bola vypracovaná “Analýza stavu na úseku bezpečnosti a ochrane zdravia pri práci, stave vyhradených technických zariadení a požiarnej ochrany v rezorte MV SR za rok 1997".  V ďalších rokoch boli vypracovávané správy o stave bezpečnosti a ochrany zdravia pri výkone štátnej služby, vojenskej služby a pri práci a požiarnej ochrany v rezorte Ministerstva vnútra Slovenskej republiky za príslušný rok,  ktoré boli  prerokované v poradách vedenia ministra vnútra SR.  Správy sa vypracovávajú na základe vlastnej kontrolnej a ostatnej činnosti oddelenia a dielčích správ z útvarov MV SR. Po prerokovaní a schválení vedením boli predkladané rozpočtovým organizáciám a príspevkovým organizáciám MV SR s príslušným uznesením z porady k správam.

h) Bezplatná poradenská činnosť na úseku BOZP a VTZ
      Pre útvary MV SR, policajtov, vojakov a zamestnancov  vykonávajú úradní dozorcovia bezplatnú poradenskú činnosť. Poradenská činnosť je vykonávaná aj pre tie projekčné a stavebné organizácie, ktoré vykonávajú túto činnosť v pre rezort MV SR. Poradenská činnosť sa  poskytuje aj počas preberacích a kolaudačných konaní počas posudzovania stavebných diel. Súčasťou je i upozornenie na ukončenie platnosti oprávnení a certifikátov vydaných podľa predtým, respektíve teraz platných právnych predpisov.

i) Výchovný vzdelávací proces v oblasti BOZP
     Po zahájení činnosti dozoru v roku 1998 sa pre začatie odbornej činnosti v oblasti BOZP realizoval
-	kurz odborných pracovníkov BOZP MV SR -  bezpečnostných technikov a lektorské minimum pre bezpečnostných technikov s praxou,
-	základný kurz  BOZP s oprávnením vykonávať bezpečnostného technika v príspevkových organizáciách MV SR) pre zamestnancov príspevkových organizácií zabezpečujúcich starostlivosť o BOZP.
     Realizovali sa i niektoré iné odborné činnosti (napr. dva kurzy zvárania), teraz si tieto činnosti zabezpečujú rozpočtové organizácie a príspevkové organizácie MV SR samostatne. Každoročne je vykonávané inštruktážno - metodické zamestnanie (ďalej len “IMZ”) pre bezpečnostných technikov a technikov požiarnej ochrany, za účasti riaditeľov vnútorných odborov KR PZ a vedúcich vnútorných oddelení KR PZ PZ. Oddelenie napomáha vzdelávacou činnosťou na IMZ, bezpečnostným technikom  na KR PZ a na ostatných útvaroch MV SR v praxi realizovať všeobecne záväzné právne predpisy, nariadenia vlády SR, uznesenia štátnych orgánov a interné predpisy MV SR. Podľa potreby sú zabezpečovaní lektori najmä z MPSVaR a NIP. Podľa potrieb je zabezpečovaná účasť úradných dozorcov MV SR na vzdelávacích aktivitách najmä v rámci rezortu, ako lektorov pre príslušnú problematiku (napr. školenie obstarávateľov tovarov a služieb, školenie policajtov pre Odborový zväz polície SR a pod.).

     Úradní dozorcovia pre VTZ vykonávali preškolenie a preskúšanie obslúh VTZ (kuričov IV. a V. triedy a elektrikárov). Pre kumuláciu funkcie s  inšpektorom energetickej inšpekcie a technickej inšpekcie MV SR, nie je školenie zo strany p. Ing. Schlarmanna možné v oblasti elektrických zariadení ďalej vykonávať. Ing. Jurčík vykonáva od roku 1998 školenia kuričov pre vydanie kuričského oprávnenia. Pre ilustráciu uvádzame 
počet skúšok vykonaných v roku 1998 …...... 64
počet skúšok vykonaných v roku 1999.......... 67  
počet skúšok vykonaných v roku 2000.......... 63  
počet skúšok vykonaných v roku 2001…… 115
       Napríklad  v  roku 2001 vydaním 115 oprávnení o odbornej spôsobilosti kuričom IV. a V. triedy  oddelenie štátneho odborného dozoru umožnilo, že rozpočtové a príspevkové organizácie MV SR nemuseli vynaložiť cca 345 000.- Sk  za školenie kuričov civilným školiacim strediskám a Technickej inšpekcii za vydanie osvedčenia. 

j)  Účasť na vyšetrovaní úrazov a havárií
     Zo strany vyšetrovateľov Policajného zboru nebola predložená  podľa Čl. 2 písm. i)  Nar. MV č. 22/1998 požiadavka účasti na vyšetrovaní ťažkých a smrteľných úrazov, prevádzkových nehôd a havárií v podmienkach MV SR.

k) Preverovanie  a vydávanie oprávnení 
     Ustanovenie uvedeného bodu je realizované podľa s čl. 2 písm. h) Nar. MV č. 22/1998 až po personálnom doplnení oddelenia v apríli 1998 o odborníkov - úradných dozorcov z oblasti VTZ. Preverovanie oprávnení bolo doplnené aj do inšpekčnej činnosti vzhľadom na zistenia, že zmluvne dohodnuté právnické osoby s oprávnením na podnikanie a fyzické osoby s oprávnením na podnikanie vykonávali pre MV SR činnosti nad rámec svojich oprávnení alebo nemali na príslušnú  činnosť oprávnenie.

l)	Zastupovanie Ministerstva vnútra SR na medzirezortných rokovaniach 
     Podľa potrieb rezortu, zastupujú pracovníci oddelenia štátneho odborného dozoru všeobecnej sekcie MV SR rezort na medzirezortných rokovaniach najmä k tvorbe právnych predpisov. Ing. Schlarmann je členom Technickej normalizačnej komisie v oblasti elektro. 

m)	Pripomienkovanie právnych predpisov (návrhov zákonov, nariadení vlády SR, vyhlášok) a interných predpisov MV SR)
   Podľa požiadaviek najmä legislatívneho a právneho odboru MV SR sú pripomienkované predpisy (návrhy zákonov, nariadení vlády SR a vyhlášok rezortov) a návrhy interných predpisov, ktoré sú vypracované útvarmi MV SR (za rok 2002 do 15. 10. 2002 – 57 právnych predpisov)

n) Ďalšie úlohy  
     Mimo uvedených činností, vedúci oddelenia štátneho odborného dozoru zabezpečuje plnenie úloh na úseku štátneho požiarneho dozoru a podľa požiadaviek predstaveného.    

Prehodnotenie vykonávania štátneho dozoru v oblasti bezpečnosti a ochrany zdravia pri práci  ustanoveného osobitným predpisom v podmienkach MV SR    

      Dikcia ustanovenia §  2 ods. 4 zákona č. 95/2000 Z. z. deleguje právomoc Ministerstvu vnútra Slovenskej republiky rozhodnúť o vydaní alebo nevydaní súhlasu na vykonávanie inšpekcie práce, ktoré by realizovali orgány inšpekcie práce Ministerstva práce, sociálnych vecí a rodiny Slovenskej republiky, Národného inšpektorátu práce a výkonne príslušné  inšpektoráty práce. 
      Ministerstvo vnútra Slovenskej republiky listom ministra vnútra Slovenskej republiky oznámilo ministrovi práce, sociálnych vecí a rodiny Slovenskej republiky dňa 15. 2. 2001  Č. p.: KM – 408/2001  nepredpokladá, že pracovníci Ministerstva práce, sociálnych vecí a rodiny Slovenskej republiky, Národného inšpektorátu práce a Inšpektorátov práce, ktorí sú určení k výkonu inšpekcie práce, budú vykonávať inšpekciu práce na pracoviskách a v objektoch Ministerstva vnútra Slovenskej republiky a oboznamovali sa s utajovanými skutočnosťami podľa zákona č. 100/1996 Z. z. o ochrane štátneho tajomstva, ktoré sa nachádzajú v objektoch, zariadeniach a na pracoviskách Ministerstva vnútra Slovenskej republiky, nimi riadených sekcií a úradov, útvarov Policajného zboru, Úradov vyšetrovania, stredných škôl PZ a Policajnej akadémie v Bratislave. 
     Nezávislý orgán štátneho odborného dozoru (ďalej len “inšpekcia práce”) MV SR - oddelenie štátneho odborného dozoru všeobecnej sekcie MV SR - je funkčné a schopné  zabezpečiť najmä podľa § 135 a 136 zákona   č. 73/1998    Z. z a § 136 a 137 ods. 4 zákona č. 370/1997 Z. z. nakoľko vykonáva dozor podľa platných právnych predpisov Slovenskej republiky upravujúcich inšpekciu práce a čiastočne aj Dohovor MOP o inšpekcii práce v priemysle a obchode, ktorý Medzinárodná organizácia práce prijala na svojom tridsiatom zasadnutí v Ženeve (ďalej len “Dohovor č. 81”) doplnenej Protokolom z roku 1995 k Dohovoru o inšpekcii práce č. 81 z roku 1947, ktorý konferencia prijala na svojom osemdesiatom druhom zasadnutí v Ženeve dňa 22. júna 1995 (ďalej len Protokol k Dohovoru”) nasledovne:
     V rezorte MV SR sú predmetom inšpekcie práce všetky pracoviská nachádzajúce sa v objektoch a zariadeniach MV SR a inšpekcia práce  sa vykonáva vo vzťahu k príslušníkom Policajného zboru v štátnej službe, vojakom vo vojenskej službe a zamestnancom útvarov, teraz v štátnej a verejnej službe na všetkých pracoviskách, ktoré sa nachádzajú v objektoch a zariadeniach MV SR, v súlade s ustanoveniami platných zákonov.
     Úlohy inšpekcie práce v rezorte MV SR neboli do súčasnosti  realizované v oblasti pracovnoprávnych vzťahov, mzdových prostriedkov a záväzkov vyplývajúcich z kolektívnych zmlúv. Realizácia inšpekcie práce podľa Čl. VII. zákona č. 95/2000 Z. z. bude predmetom nasledujúcich kontrol až po doplnení počtu zamestnancov oddelenia v roku 2002 (KM – 1792/2002) zo stavu zamestnancov všeobecnej sekcie MV SR. Opatrenia na predchádzanie vzniku ochorení podmienených prácou a na obmedzenie ich výskytu ukladajú orgány na ochranu zdravia  - hlavný hygienik MV SR a krajskí hygienici podľa nariadenia Ministerstva vnútra Slovenskej republiky č. 71/1998 o ochrane zdravia. Pôsobnosť orgánov štátnej správy v oblasti inšpekcie práce nie je týmto nariadením, ktoré vychádza z § 40 zákona NR SR č. 272/1994 o ochrane zdravia ľudí v znení neskorších predpisov dotknutá. Nariadenie MV č. 22/1998 v Čl. 2 rieši úlohy  inšpekcie práce v oblasti podmienok pri práci, bezpečnosti vyhradených technických zariadení a ostatných technických zariadení. Inšpekciu práce v oblasti práce nadčas, prácu v noci a prácu žien rieši  Čl. 3 písm. e) nariadenia. Osoby mladistvé a deti rezort MV SR nezamestnáva.       
     Vedúci oddelenia štátneho odborného dozoru (hlavný inšpektor podľa  § 6 ods. 2 zákona č. 95/2000 Z. z.) je podľa zákona č. 312/2001 Z. z. o štátnej službe v znení neskorších predpisov v stálej štátnej službe a je predstaveným inšpektorom práce a inšpektorovi, ktorí vykonáva kumulovane i energetickú inšpekciu v rezorte MV SR. Tiež je predstaveným štátnemu zamestnancovi v stálej štátnej službe pre činnosti v oblasti životného prostredia, ochrany prírody, vodného hospodárstva a odpadového hospodárstva. 
      Úradní dozorcovia (ďalej podľa zákona č. 95/2000 Z. z. len  “inšpektori práce”), podľa odbornej spôsobilosti (§ 8 ods. 1 písm. b zákona č. 95/2000 Z. z), vykonávajú inšpekciu práce a tiež metodický a riadiaci orgán pre jednotlivé oblasti bezpečnosti pri práci a technickú inšpekciu MV SR (§ 7a zákona č. 330/96 Z. z.).          
     Oddelenie štátneho odborného dozoru všeobecnej sekcie MV SR nepodlieha riadeniu inšpekcie práce Ministerstvom práce sociálnych vecí a rodiny Slovenskej republiky a Národným inšpektorátom práce ale vykonáva inšpekciu práce v súlade s platnou právnou úpravou Slovenskej republiky, najmä podľa § 2 ods. 1, § 3 ods. 1 zákona č. 330/96 Z. z., § 138 zákona č. 73/98 Z. z. a § 137 ods. 4 zákona č. 370/97 Z. z. a § 2 ods. 4, 5 a 7 zákona č. 95/000 Z. z.
     Oddelenie štátneho odborného dozoru úzko spolupracuje s príslušnými odbornými útvarmi a pracovníkmi Ministerstva práce sociálnych vecí a rodiny Slovenskej republiky, Národného inšpektorátu práce a hlavnými inšpektormi práce krajských inšpektorátov práce. Kladne možno hodnotiť spoluprácu s inými inšpekčnými orgánmi a dozormi, napríklad Ministerstva obrany, Slovenskej informačnej služby, Zboru väzenskej a justičnej stráže Slovenskej republiky, Železničnou políciou a Colným riaditeľstvom SR, čo je i v súlade s Článkom 5 Dohovoru č. 81. Metodická pomoc sa na požiadanie poskytuje aj útvarom mestskej polície. 
    Pri prijímaní inšpektorov práce sa prihliadalo na ich zameranie vysokoškolského vzdelania a odbornú spôsobilosť pre daný smer inšpekcie práce. Hlavný inšpektor práce (vedúci oddelenia štátneho odborného dozoru) má vysokoškolské právnické vzdelanie s odbornou spôsobilosťou na výchovu a vzdelávanie v oblasti bezpečnosti a ochrany zdravia pri práci a odbornú spôsobilosť v oblasti ochrany pred požiarmi. Inšpektor práce so zameraním na všeobecnú bezpečnosť má vysokoškolské vzdelanie smer drevársky a špecializáciu pre drevoobrábacie a kovoobrábacie stroje, odbornú spôsobilosť pre výchovu a vzdelávanie v oblasti bezpečnosti a ochrany zdravia pri práci a európsky certifikát pre odbornú prípravu inšpektorov práce. Inšpektor práce pre technické zariadenia so špecializáciou zamerania na bezpečnosť technických zariadení na plynové a tlakové zariadenia má vysokoškolské vzdelanie smer strojnícky, inšpektorské skúšky, odbornú spôsobilosť odborného pracovníka pre plynové a tlakové zariadenia bez obmedzenia. Inšpektor práce pre technické zariadenia so špecializáciou na elektrické zariadenia má vysokoškolské vzdelanie smer elektrotechnický, inšpektorské skúšky a odbornú spôsobilosť ako odborný pracovník pre elektrické zariadenia bez obmedzenia. inšpektor práce pre oblasť stavebníctva má vysokoškolské vzdelanie smer stavebný, inšpektorské skúšky a odbornú spôsobilosť pre oblasť stavebníctva. Odborné vzdelanie pracovníkov štátneho odborného dozoru je v súlade s § 8 zákona č. 95/2000 Z. z. a Článkom 7 Dohovoru MOP č. 81.
     Inšpektori pri inšpekčnej činnosti – kontrole alebo návšteve - oznamujú zamestnávateľovi svoju prítomnosť na pracovisku a sú vybavení príkazom ku  kontrole, ktorého obsahom je zameranie inšpekčnej návštevy, časové obdobie a ktoré pracoviská sú predmetom inšpekčnej činnosti. Pracovníci oddelenia štátneho odborného dozoru majú právo kedykoľvek vstupovať do všetkých objektov a zariadení MV SR schválené ministrom vnútra SR bez predchádzajúceho oznámenia a ohlásenia. 
    Materiálno technické zabezpečenie inšpekcie práce je realizované postupne, vzhľadom na dané možnosti štátneho rozpočtu MV SR v jednotlivých rokoch. Doplnenie materiálno technického vybavenia pre inšpekciu práce je v súčasnosti čiastočne realizované.
       Oddeleniu štátneho odborného dozoru zamestnávatelia rezortu MV SR predkladajú záznamy o úrazoch policajtov, vojakov a zamestnancov MV SR v zmysle predpisu o úrazoch. Od 1. 2. 2001 nie je na oddelení štátneho odborného dozoru odborne spôsobilý zamestnanec (organizačná zmena), ktorý by úrazovosť evidoval, registroval a zaoberal sa vyhodnocovaním štatistických údajov o úrazoch v rezorte MV SR a ostatných informačných tokoch  inšpekcie práce. 
      Povinnosť mlčanlivosti inšpektora o skutočnostiach zistených pri výkone inšpekcie práce je uvedená v § 7 zákona 95/2000 Z. z. Inšpektori práce MV SR sú viazaní mlčanlivosťou sľubom vo vzťahu k výkonu činnosti a k utajovaným skutočnostiam, s ktorými sa oboznamujú pri výkone inšpekcie práce na pracoviskách MV SR. 
     Oddelenie štátneho odborného dozoru spracováva ročný plán dozornej činnosti podľa Čl. 2 písm. j) Nar. MV 22/1998. Plán dozornej činnosti je spracovávaný podľa časových možností inšpekčného orgánu a zistených skutočností v oblasti inšpekcie práce v predchádzajúcom roku. 
     Právo inšpektora práce na postih osôb ktoré neplnia, alebo zanedbávajú dodržiavanie predpisov v oblasti bezpečnosti pri práci je predmetom Čl. 4 Nar. MM č. 22/98. V zákone 95/2000 Z. z. jeho právo riešené v ustanovení § 17. Pokuty za priestupky v oblasti bezpečnosti pri práci rieši osobitný predpis a inšpektor má umožnené právo uložiť pokutu podľa Čl. 4. písm. a) Nar MV 22/1998.
     Oddelenie štátneho odborného dozoru predkladá ročné správy o inšpekcii práce v rezorte MV SR do porady vedenia Ministerstva vnútra SR. Správa je po prerokovaní vo vedení MV SR predkladaná všetkým rozpočtovým organizáciám a príspevkovým organizáciám MV SR. 

Záver.
 
     Vychádzajúc ustanovenia §  2 zákona č. 95/2000 Z. z., ktoré deleguje právomoc ministrovi vnútra Slovenskej republiky rozhodnúť o vydaní alebo nevydaní súhlasu na vykonávanie inšpekcie práce, ktoré by realizovali orgány inšpekcie práce Ministerstva práce, sociálnych vecí a rodiny Slovenskej republiky, Národného inšpektorátu práce a  príslušné inšpektoráty práce, bolo zo strany ministrov vnútra Slovenskej republiky p. Pittnera, ale aj p. Šimka rozhodnuté a písomné oznámené ministrovi práce, sociálnych vecí a rodiny Slovenskej republiky, že inšpekciu práce v rezorte Ministerstva vnútra Slovenskej republiky bude podľa platných právnych predpisov vykonávať orgán inšpekcie práce Ministerstva vnútra SR. 
      Odporúča sa pri posudzovaní spôsobu realizovania inšpekčnej činnosti do budúcnosti zobrať do úvahy, že dozor vykonávaný  orgánom dozoru MV SR je aj plnenie úloh na úseku technickej inšpekcie podľa § 7a zákona č. 330/1996 Z. z. a od 1. 1. 2003 aj dozor u Horskej záchrannej služby a tých zložiek Hasičského a záchranného zboru ktoré, budú priamo v pôsobnosti MV SR (Prezídium hasičského a záchranného zboru, Stredná škola Požiarnej ochrany v Žiline, záchranné brigády).
     Záverom si dovolíme poznamenať, že výkon inšpekcie práce pracovníkmi oddelenia štátneho odborného dozoru všeobecnej sekcie MV SR má aj dopad ekonomický na úsporu finančných prostriedkov v rámci rozpočtu b. ú. MV SR spojených s výkonom najmä technickej inšpekcie (školenia a vydávanie osvedčení o odbornej spôsobilosti, projektová dokumentácia a pod.).
     Po doplnení oddelenia štátneho odborného dozoru o troch odborných dozorcov v štátnej službe na výkon energetickej inšpekcie (§ 39 ods. 14 zákona č. 70/1998 Z. z. o energetike v znení neskorších predpisov), štátneho požiarneho dozoru (§ 66 zákona č. 314/2001 Z. z. o ochrane pred požiarmi v znení neskorších predpisov) a inšpekcie práce ((Zákon č. 95/2000 Z. z. a Vyhláška č. 111/1975 Zb. Slovenského úradu bezpečnosti práce a Slovenského banského úradu o evidencii a registrácii pracovných úrazov a o hlásení prevádzkových nehôd (havárií) a porúch technických zariadení)), a novelizácii N MV SR č. 22/1998 bude oddelenie schopné plne realizovať platné právne predpisy pre výkon inšpekcie práce. V tejto súvislosti poznamenávam, že k prepusteniu inšpektora energetickej inšpekcie, štátneho požiarneho dozoru a pracovníka, ktorý vykonával inšpekciu práce a úlohy spojené s úrazovosťou, informatikou a evidenciou, nebolo vhodne riešené v spojení s realizáciou uznesenia vlády Slovenskej republiky č. 671 z 11. 8. 1999 a č. 694 z 30. 8. 2000 v rámci všeobecnej sekcie MV SR. Na vzniknutý nesúlad s európskymi normami a neplnenie niektorých povinností ministerstva vyplývajúcich z platných právnych predpisov Slovenskej republiky boli informovaní predstavení. Doplnenie personálu pre výkon inšpekcie práce malo byť v roku 2002 riešené zo súčasného stavu personálu všeobecnej sekcie MV SR (Č. p.: KM – 1792/2002)
     Skvalitnenie plnenia úloh na úseku BOZP je aj obsahom návrhu Koncepcie politiky bezpečnosti a ochrany zdravia pri výkone štátnej služby a verejnej služby v rezorte Ministerstva vnútra Slovenskej republiky na roky 2003 – 2006, ktorý je oddelením štátneho odborného dozoru daný na legislatívne konanie. 
     Inšpekcia práce v rezorte MV SR, po doplnení oddelenia štátneho odborného dozoru o troch zamestnancov v štátnej službe a novelizácii nariadenia č. 22/1998 podľa zákona č. 95/2000 Z. z., bude vykonávaná inšpekčným orgánom MV SR v súlade so Smernicami EÚ, Dohovormi MOP a s platnou právnou úpravou SR upravujúcou inšpekciu práce, technickú inšpekciu, energetickú inšpekciu a štátny požiarny dozor. 

Č. p.: VS – 36 – 95/OM – OD - 2002 
Bratislava 17. 10. 2002